Kleuter glo in polisiesel vermoor in Namibiëŉ Vierjarige seuntjie is glo so erg deur ŉ vroulike gevangene aangerand in ŉ aanhoudingsel by ŉ polisiestasie in Namibië dat hy later in ŉ hospitaal oorlede is, berig die Republikein. Volgens die berig het Lovisa Kahimbo (30) Vrydag in die Katutura-landdroshof verskyn op aanklag van moord. Sy het die seuntjie glo Donderdag in die Wanaheda-polisiekantoor se aanhoudingselle aangerand nadat die seuntjie se ma glo haar koffiebeker gebruik het. Sy het die seuntjie glo aan sy voete opgetel en sy kop teen die vloer geslaan. Ten tyde van die voorval was daar glo sestien vroue en vyf kinders, tussen die ouderdomme van vier maande vier jaar oud, in die sel aangehou. Die seuntjie en sy ma word sedert November in die selle aangehou nadat sy vir winkeldiefstal in hegtenis geneem is en nie borgtog kon bekostig nie. Iemand het intussen vir die vrou se borgtog betaal nadat hulle gehoor het wat gebeur het. Lees meer hier. BRON: Republikein